วิษณุ แย้มกฎหมาย “ส.ส.-พรรคการเมือง” ทูลเกล้าฯสัปดาห์นี้
รองนายกรัฐมนตรี เผยรัฐบาลเตรียมนำกฎหมายประกอบรัฐธรรมนูญ “ส.ส.-พรรคการเมือง” นำขึ้นทูลเกล้าฯ สัปดาห์นี้ พร้อมย้ำนายกฯกำชับพรรคการเมืองให้ ส.ส.เข้าประชุมให้พร้อมเพรียงป้องกันสภาฯล่ม
รองนายกรัฐมนตรี เผยรัฐบาลเตรียมนำกฎหมายประกอบรัฐธรรมนูญ “ส.ส.-พรรคการเมือง” นำขึ้นทูลเกล้าฯ สัปดาห์นี้ พร้อมย้ำนายกฯกำชับพรรคการเมืองให้ ส.ส.เข้าประชุมให้พร้อมเพรียงป้องกันสภาฯล่ม
13 ธ.ค. 2565

นายวิษณุ เครืองาม รองนายกรัฐมนตรี เปิดเผยก่อนประชุมคณะรัฐมนตรี หรือ ครม. ถึงร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. และร่างพระราชบัญญัติว่าด้วยพรรคการเมือง ว่า รัฐสภาได้ส่งมาถึงรัฐบาลแล้ว ซึ่งคาดว่าจะสามารถนำขึ้นทูลเกล้าทูลกระหม่อมได้ภายในสัปดาห์นี้
ส่วนกรณีที่นายชวน หลีกภัย ประธานสภาผู้แทนราษฎร ได้ประสานให้พูดคุยกับนายกรัฐมนตรี ขอความร่วมมือจากหัวหน้าพรรคการเมือง ไปกำชับลูกพรรคให้เข้าประชุมสภา ป้องกันเหตุสภาล่มนั้น นายวิษณุ เปิดเผยว่า ได้แจ้งให้ พล.อ.ประยุทธ์ จันทร์โอชา นายกรัฐมนตรี และหัวหน้าพรรคต่างๆรับทราบแล้ว จากนี้แต่ละพรรคการเมืองคงไปบอกกล่าวกันเอง
ทั้งนี้ไม่มั่นใจว่าในการประชุมคณะรัฐมนตรี หรือ ครม. จะมีการหารือเรื่องนี้หรือไม่ เนื่องจาก พล.อ.ประยุทธ์ ติดภาระกิจในต่างประเทศ จึงขึ้นอยู่กับว่า พล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกฯ จะหยิบยกขึ้นมาพูดหรือไม่ แต่ย้ำว่า เรื่องนี้คุยกับหัวหน้าพรรคเรียบร้อยแล้ว ขึ้นอยู่กับแต่ละพรรคจะดำเนินการอย่างไร